Richter, Ján, minister práce, sociálnych vecí a rodiny SR (2020-02-20):
Ďakujem pekne za slovo. Pokúsim sa veľmi stručne, pretože priznám sa, aj napriek tomu, tým dlhým hodinám diskusie ja veľmi nemám na čo reagovať. Pretože viacerí ste si to pomýlili s predvolebnými mítingami, čomu pred voľbami rozumiem. Ale meritum veci, zákony o skrátenom konaní, k tomu sa chcem vyjadriť, asi na to je potrebné odpovedať, lebo viacerí ste to odo mňa žiadali a ja zopakujem to, čo som povedal v úvodnom slove, prečo, z akých dôvodov žiadame to, to skrátené konanie. K tým vecným otázkam, ktoré tu boli, možno dve-tri poznámky, pretože na to je priestor v prvom a druhom čítaní, aj na to vysvetlenie, odkiaľ ja predpokladám, že by sa na tieto zákony mali, mali nájsť finančné prostriedky. Viete, všetci v podstate, čo ste tu, čo ste tu diskutovali a vyčítate mne, že porušujem zákon s tým skráteným konaním, ste vlastne porušili zákon, lebo nehovorili ste k veci. Nehovorili ste k skrátenému konaniu, ale robili ste monitoring tlače a, ja neviem, svoje volebné programy a ďalšie otázky. To znamená, že áno, využili ste časový priestor pre to, aby ste prezentovali niektoré svoje sľuby. A, samozrejme, rešpektujem to, ale to je mimo. To znamená, že nemôžme to celkom hodnotiť tak, že vy kričíte na niekoho, že vodu pije a vy pijete víno. To, aj toto si je treba povedať, lebo takto mi to tak trošku pripadá. K tým vecným otázkam. Starodôchodcovia. Ej, ak dovolíte, Igora Matoviča pokladám za veľmi skúseného politika už. Viete, ako to vnímam, tých starodôchodcov, že otvoril? No to je súboj vo vnútri opozície. To je útok na Beblavého, pretože Beblavý stvoril starodôchodcov, prvý, druhý, tretí pilier, anuitu nefunkčne a bolo všetky potrebné tieto veci opravovať. Rozumiem tomu a nebudem im brániť, ak si tieto veci budú mať záujem naďalej, naďalej v tomto prípade jednoducho vysvetľovať. Čo sa týka, jedna poznámka ešte. Pani poslankyňa, k tomu monitoringu tlače, bol tam rezort spomenutý v súvislosti s gastrolístkami, veľmi citlivá otázka pre mňa. Viete, čo sme urobili? Náš rezort, a to nie je málo ľudí, to je 22-tisíc ľudí, lebo však to je celá republika, úrady práce, sociá a tak ďalej, my sme po prvýkrát uprednostnili nie gastrolístky, nie gastrofirmám, ale elektronické karty. Platíme menej, lebo neodvádzame tie poplatky tým gastrofirmám, a som presvedčený, že to je dobré rozhodnutie. Chvíľku to trvalo, pokiaľ sa nahodili v jednotlivých zariadeniach automaty, v reštaurácii k tomu pripravili. A je to veľmi dobré rozhodnutie. A vôbec ma netrápi, či je to Kmotríkova alebo kohokoľvek firma. No nedá mi ešte jednu vec. Je tu taká dosť dusná atmosféra aj napriek tomu, že, že tomu tu do značnej miery rozumiem, len je tu dosť ľudí frustrovaných, možno odmietnutých a možno sa cítia už nepotrební, ale to nech nedávajú tu vedieť nejakou žlčovou až polyonin komunikáciou, možno až popolom. Treba, treba jednoducho isté veci brať ako fakt, postaviť sa k nim a na základe toho aj primerane diskutovať. Ja, k pani Blahovej, ja osobne to myslím veľmi vážne, že chcem tieto zákony dotiahnuť do konca. Ja tu nesedím celý deň na srandu králikov, ani moji kolegovia na, na balkóne, ani tí spravodajcovia. Uverím vám, pán Galko, vy ste tu ostal z tejto partie, viete kedy? Keď podporíte aj skrátené konanie, prvé a druhé čítanie, potom uverím, že to je úprimný vzťah, a že máte záujem dôchodcom, dôchodcom pomôcť. Celkove, páni poslanci z opozície, veľa kričíte. A veľa kričíte aj vtedy, keď my prijímame a ponúkame sociálne balíky. Dnes kričíte prečo, že sa, chceme v tom pokračovať? Že chceme zavŕšiť nejaký ten proces, ktorý súvisí s tým 13. dôchodkom? Robím na tom osem rokov. Pravidelne sme zvyšovali. Vlani sa mi podarilo doslova vymlátiť vo vláde dvojnásobné zvýšenie a dnes už skutočne dozrel čas, aby sme ten 13. dôchodok prijali. A to veľmi úprimne a to nie preto, čo tu bolo povedané, že Richter je dôchodca. Nie, Richter ešte nie je dôchodca, ale samozrejme do toho dôchodku pôjde. Ja v tejto chvíli som stály politik a pokiaľ budem brať štátne peniaze, tak dôchodok brať nebudem. Na záver otázka, prečo skrátené legislatívne konanie? Posledná moja poznámka. Hovoril som to v úvodnom slove. S cieľom posilniť právo na primerané hmotné zabezpečenie v starobe pri nespôsobilosti na prácu a pri strate živiteľa garantované Ústavou Slovenskej republiky v čl. 39. Potrebu posilnenia základných ľudských práv a slobôd, aby neboli ohrozené, preto vláda Slovenskej republiky odporúča Národnej rade skrátené legislatívne konanie. Ja som presvedčený, že je to zákonné. Ďakujem.